P. Abrhan, poslanec: (2010-03-03):
Podľa § 9 ods. 1 zákona Rada Slovenskej televízie má 15 členov, preto je potrebné zvoliť 5 členov Rady Slovenskej televízie a podľa § 16 ods. 1 zákona jedného člena Dozornej komisie Slovenskej televízie. Kluby poslancov Národnej rady Slovenskej republiky, právnické osoby pôsobiace v oblasti audiovízie, hromadných informačných prostriedkov, kultúry, vedy, vzdelávania, rozvoja a ochrany duchovných hodnôt, ľudských práv a životného prostredia predložili Výboru Národnej rady pre kultúru a médiá návrhy kandidátov na členov rady a dozornej komisie. Do stanoveného termínu výbor dostal tieto návrhy kandidátov na členov Rady Slovenskej televízie, sú to: pán Mgr. Bohumil Bobocký, Pani PhDr. Marta Danielová, Pán Mgr. Gejza Ďurjak, Jenő Görföl, pán prof. Karol Horák, pán Ing. Martin Kabát, pani Ing. Miriam Letašiová, Peter Malec, Vladimír Minařík, Mgr. Ľubomír Mlynárik, pán RNDr. Milan Nemček, pán RNDr. Ladislav Očko, Ing. Ivan Podstupka, Mgr. Ľubomír Slivka, pán PaedDr. Ľubomír Šišák a pán Juraj Zetyák. Pod čiarou je uvedený Ing. arch. Martin Gajdoš. Kandidát do Dozornej komisie Slovenskej televízie je Ing. Jaroslav Pápay. Pod čiarou je uvedený doc. Mgr. art. František Výrostko. Gestorský výbor prerokoval predložené návrhy kandidátov na voľbu členov Rady Slovenskej televízie a Dozornej komisie Slovenskej televízie a konštatoval, že kandidáti (okrem dvoch uvedených pod čiarami) spĺňajú všetky náležitosti a predložené návrhy sú v súlade s kritériami uvedenými v § 10 ods. 2 až 6 zákona č. 16/2004 Z. z. o Slovenskej televízii v znení neskorších predpisov. Z uvedeného dôvodu sú spôsobilí, aby boli volení do rady a dozornej komisie. Kandidát na člena Rady STV uvedený pod čiarou nepredložil čestné prehlásenie o splnení príslušných ustanovení oboch citovaných zákonov. Kandidát na člena Dozornej komisie STV nespĺňa určené vzdelanie podľa § 16 ods. 1 citovaného zákona o Slovenskej televízii. Gestorský výbor po zvážení týchto skutočností uznesením č. 237 z 3. marca 2010 odporúča Národnej rade Slovenskej republiky, aby 1. konštatovala, že a) podľa § 12 ods. 1 písm. a) zákona č. 16/2004 Z. z. o Slovenskej televízii v znení neskorších predpisov sa dňom 31. marca 2010 skončí funkčné obdobie piatim členom Rady Slovenskej televízie, pánovi Bobockému, Danielovej, Görfölovi, Letašiovej a pánovi Malecovi, b) podľa § 16 ods. 1 zákona č. 16/2004 Z. z. o Slovenskej televízii v znení neskorších predpisov sa dňom 31. marca 2010 skončí funkčné obdobie členovi Dozornej komisie Slovenskej televízie pánovi Markovi, c) je potrebné zvoliť 5 členov rady, aby Rada Slovenskej televízie mala 15 členov, d) je potrebné zvoliť jedného člena Dozornej komisie Slovenskej televízie podľa § 16 ods. 1 zákona č. 16/2004 Z. z. o Slovenskej televízii v znení neskorších predpisov na trojročné funkčné obdobie, ktoré začne plynúť dňom 1. apríla 2010, 2. zvolila a) podľa § 9 ods. 2 zákona o Slovenskej televízii v tajnom hlasovaní 5 členov Rady Slovenskej televízie na šesťročné funkčné obdobie, b) podľa § 16 ods. 1 zákona č. 16/2004 Z. z. o Slovenskej televízii v znení neskorších predpisov jedného člena Dozornej komisie Slovenskej televízie na trojročné funkčné obdobie, 3. voľbu uskutočnila tajným hlasovaním podľa § 39 ods. 9 zákona Národnej rady Slovenskej republiky č. 350/1996 Z. z. o rokovacom poriadku, 4. uskutočnila druhé kolo voľby členov Rady Slovenskej televízie, v prípade, že v prvom kole nebude zvolený potrebný počet členov Rady STV z navrhovaných kandidátov; do druhého kola postupujú tí kandidáti, ktorí v prvom kole neboli zvolení a získali najvyšší počet hlasov, počet kandidátov druhého kola je dvojnásobok počtu členov, ktorých treba zvoliť, pri rovnosti počtu hlasov postupujú všetci kandidáti, ktorí majú rovnaký najvyšší počet hlasov. Pán predseda, skončil, prosím, otvorte rozpravu.